**חסידות רדוביץ** היא חצר חסידית שפעלה בעיירה רדאוץ (ביידיש: ראדעוויץ) ובצפת בין השנים תרט"ו–תרע"ג, ואחר כך בארצות הברית. החצר היא ענף מחסידות קוסוב, ממנה יצאה גם חסידות ויז'ניץ. כיום אין אדמו"ר לחצר.

תולדות החצר
-----------

בית הכנסת רדוביץ בצפת, הוקם בשנת תרמ"ה (1845) על ידי רבי יוסף אלטר מרדוביץ
בית הכנסת בצפת, כיום
### רבי יוסף אלטר הגר

 ערך מורחב – **יוסף אלטר הגר**  

בשנת תרט"ו השתקע רבי יוסף אלטר הגר, בנו השני של רבי חיים הגר מקוסוב, בעיירה רדאוץ (או ראדעוויץ, רדוביץ), והקים בה חצר חסידית. לרבי יוסף אלטר לא היו חסידים רבים, ובשנת תרל"ג הוא עלה לארץ ישראל והתגורר בצפת. נפטר כעבור שש שנים בחיפה ונקבר בבית העלמין היהודי הישן של חיפה.

### רבי משה הגר (ויקח משה)

קבר רבי משה מרדוביץ בבית העלמין בצפת, ומאחוריו קבר אמו אשת רבי יוסף אלטר
 ערך מורחב – **משה הגר (רדוביץ)**  

בנו רבי משה התמנה לממלא מקום אביו בשנת תרל"ג, וכיהן ברדוביץ עד שנת תרנ"ז, אז עלה גם הוא לארץ ישראל והתגורר בצפת. בצפת קיבל את בית מדרשו של אביו.

בארץ ישראל ניהל אדמו"רות כחמש שנים, ונפטר בשנת תרס"ב.

### רבי ישראל הגר

רבי ישראל הגר (כ"ו ניסן תרל"ח–ג' חשוון תש"ג), בנו השני של רבי משה, מילא את מקומו (הבן הגדול של רבי משה, רבי זיידא חיים, נפטר בחיי אביו), וכיהן כאדמו"ר ברדוביץ.

בשנת תרע"ג היגר לארצות הברית, והקים בית מדרש במנהטן, ברחוב וול סטריט. ייסד את ישיבת "תורת חיים", ועורר את יהודי ארצות הברית לשמירת המצוות. בא לבקר כמה פעמים בצפת, ותמך כלכלית בבית המדרש של אביו בעיר. כמו כן הקים בצפת "בית יתומים" והחזיק אותו כלכלית. היה מנהל כולל ויז'ניץ בארצות הברית, וסייע לרבי ישראל הגר מוויז'ניץ בגיוס כספים לטובת תושבי ארץ ישראל.

נפטר בשנת תש"ג, ונקבר בבית הקברות "בית דוד" (אנ'), על קברו הוקם אוהל. קברו שופץ בשנת תש"ע.

### רבי יוסף שמואל הגר

רבי יוסף שמואל, הבן היחיד של רבי ישראל, למד בישיבה יוניברסיטי. נישא לבת רבי יצחק, האדמו"ר משאץ־סאסוב ברדוביץ.

עם שובו לארצות הברית, סייע לאביו בפתיחת בית המדרש בוול סטריט, מנהטן, בשנת תרפ"ט, ומאז כיהן כרב המקום. עם פטירת אביו, בשנת תש"ג, החל לכהן כאדמו"ר בבית מדרשו. נפטר בכ"ח בניסן ה'תשמ"א, ונקבר על יד אביו בבית הקברות "בית דוד" (אנ').

### בני רבי יוסף שמואל

לרבי יוסף שמואל נולדו שני בנים, משה ויחיאל מאיר. האחים מעולם לא נישאו, ולאחר פטירתו כיהנו שניהם כרבנים בבית המדרש. הרב יחיאל מאיר, הצעיר יותר, נפטר בפתאומיות בכ"ב בתשרי תשע"ג.

החסידות כיום
------------

כיום החצר אינה פעילה, אך פעילים שלושה בתי כנסת:

* במנהטן, באזור מרכז הסחר העולמי - בית הכנסת של אדמו"רי השושלת משנת תרפ"ט.
* בבורו פארק, בשדרה ה־15 - שימש את רבי ישראל בעת מגוריו בבורו פארק, לפני שעקר למנהטן. בית המדרש מנוהל כיום על ידי רבי יהושע רובין.
* בצפת - בית המדרש "תפארת משה וישראל". הוקם בשנת תרמ"ה (1885) על ידי רבי יוסף אלטר, האדמו"ר הראשון, ואחריו כיהן בו באדמו"רות בנו רבי משה הגר. משמש כיום קבוצה של חסידי ברסלב.

לקריאה נוספת
------------

* שלמה יוסף אוביץ, "בית צדיקי ראדעוויץ", בתוך: **ויקח משה**, בני ברק, תש"ס.

קישורים חיצוניים
----------------

* בית ראדעוויץ, בפורום "אידישע וועלט פארומס" (ביידיש).
* מכתב בקשה מהנהלת בית היתומים בצפת, בו מפורט על הקמת בית היתומים בניהולו של רבי ישראל הגר מרדוביץ.
* JOSEPH HAGER DEAD AT 80, כתבה על פטירת רבי יוסף שמואל הגר מרדוביץ (באנגלית).
* Rebbe Yisroel Hager, באתר kevarim.com (באנגלית).

הערות שוליים
------------

1. ↑  אדמו"ר רבי יוסף אלטר האגר מראדוביץ באתר mytzadik.
2. ↑  רבי משה האגר באתר mytzadik.
3. 1 2  הציון אותר, ההמונים יפקדו את הקבר, באתר tog.
4. ↑  חיים מאיר אוביץ, **חמדת ישראל**, עמוד רמ"ד
5. ↑  תמונת האוהל על קברו באתר בית הקברות, באתר kevarim.
6. ↑  קברו, באתר kevarim.
7. ↑  הם מוזכרים בצוואת סבם רבי יצחק משאץ־רדוביץ. ראו: יוסף דוד מושקוביץ, ****תקון עירובין****, עמ' קנ"ט, באתר היברובוקס.
8. ↑  מנהטן: רב בית הכנסת של 'הגראונד זירו' הלך לעולמו באתר JDN.
9. ↑  שתי מכתבים מצפת להאדמו"ר הרב יוסף שמואל האגער מארה"ב, באתר בידספירט (בראש הדף נכתב שם בית הכנסת ותאריך הקמתו).